Phoenix Suns do sada 20 pobjeda od 21 utakmice (27/12/04) - 2004-12-27
Jedino iznenađenje sinoćnjeg kola: Sacramento Kings su izgubili kod kuće od Golden State Warriorsa sa 94 prema 98
Jučerašnje kolo američke profesionalne košarkaške lige nije donijelo veća iznenađenja. Cleveland Cavaliers su kod kuće pobijedili Charlotte Hornetse sa 100 prema 91, pri čemu je LeBron James ubacio 22 koša, uz 14 asistencija, a njegov klupski kolega Drew Gooden je ubilježio 18 pogodaka i isto toliko skokova. Charlotte Bobcats su izgubili u gostima u New Yorku sa 91 prema 82. No, u njihovoj je ekipi bio najučinkovitiji strijelac utakmice Emeka Okafor, s 23 koša, i 15 skokova. Novi je klub, bez obzira na ovaj poraz, vrlo ugodno iznenađenje, jer ima više pobjeda do sada od tri druga kluba lige. Michael Redd je glavni razlog što su Chicago Bullsi ostali u Milwaukeeju kratkih rukava: ubacio je 39 pogodaka u koš i prekinuo seriju od pet poraza svoje ekipe. Rezultat: 99 prema 92 za Buckse. Washington Wizardsi su gostovali u Minnesoti i nisu baš dobro prošli: ekipa Kevina Garnetta ubacila im je 109 koševa, a primila samo 74. Toronto Raptorsi su izgubili u Phoenixu, a za Sunse to je 20. pobjeda u 21 utakmici. Amare Stoudemire je ubacio 33 koša, Shawn Marion je imao 18 skokova, a Steve Nash 13 asistencija. Dallas Mavericks su gostovali u Denveru i domaćima nisu dali mnogo šansi za nadu: Dirk Nowitzki je ubacio 36 koševa, što je bilo dovoljno za pobjedu Dallasa sa 102 prema 88. Houston Rocketsi su kod kuće pobijedili gostujuće Los Angeles Clipperse sa 96 prema 79. No, iznenađenja je ipak bilo u posljednjoj okončanoj utakmici: Sacramento Kings su izgubili kod kuće od Golden State Warriorsa sa 94 prema 98.